《次韵德基效欧阳体作雪诗禁体物之字兼送表臣》
宋代·李处权

朝来冻坐如缩龟，不闻打窗那得知。
江南地暖亦有此，惊心远自龙沙吹。
六一居士最能赋，东坡先生追撚髭。
腐儒得句亦起舞，砚寒沃笔浮轻澌。
征尘暗天铁马健，衣冠南奔身世危。
兄弟相望音信绝，梳头纷纷满面丝。
裋褐袖手如怀冰，车马不来奚所为。
前年毗陵雪盈尺，蟹螯犹记左手持。
归来浩歌仰看屋，夜深凜凜粟满肌。
室中老妇几兴叹，膝下奈此号寒儿。
今年造物颇垂顾，税驾仁里欢此时。
杀鸡为黍朝夕事，苦节诸郎方下帏。
起看松竹有特操，坐对溪山无俗姿。
刘子唱高和弥寡，要当独醒歠其醨。
已呼稚子来候门，更戒黄童无扫墀。
十千不向楼头贳，一蓑正忆江上披。
五陵之客夸轻肥，呼鹰逐兽广莫驰。
五侯之第事豪侈，珊瑚照耀金屈卮。
岂如高举纵清赏，钩帘一目万景随。
亦有末至居客右，其言不让故哂之。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。